ບັນດາລັດຖະມົນຕີຕ່າງປະເທດອາຊຽນແລກປ່ຽນທັດສະນະ ແລະ ຄວາມຄິດເຫັນຢ່າງເປີດເຜີຍ, ກົງໄປກົງມາ ແລະ ສ້າງສັນ ກ່ຽວກັບບັນຫາພາກພື້ນ-ສາກົນທີ່ທຸກຝ່າຍມີຄວາມສົນໃຈ ແລະ ເປັນຫ່ວງ ເພື່ອການແກ້ໄຂບັນຫາຮ່ວມກັນ.
ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດແຫ່ງ ສປປ ລາວ, ປະທານກອງປະຊຸມລັດຖະມົນຕີຕ່າງປະເທດອາຊຽນຄັ້ງທີ 49 ແລະ ກອງປະຊຸມລັດຖະມົນຕີອື່ນໆທີ່ກ່ຽວຂ້ອງເປັນເວລາ 4 ມື້ແຕ່ວັນທີ 23-26 ກໍລະກົດ 2016 ລາຍງານຜົນສໍາເລັດຂອງກອງປະຊຸມວ່າ: ໃນປີນີ້ເຊິ່ງເປັນຄັ້ງທີ 2 ຂອງການເປັນປະທານອາຊຽນຂອງ ສປປ ລາວ ທີ່ໄດ້ກຳນົດເອົາຄຳຂວັນທີ່ວ່າ “ຫັນວິໄສທັດໃຫ້ເປັນຮູບປະທຳ ເພື່ອຄວາມເຂັ້ມແຂງຂອງປະຊາຄົມເສດຖະກິດອາຊຽນ” ສໍາລັບການເປັນປະທານໃນປີນີ້ ເນື່ອງຈາກປີ 2016 ເປັນປີທໍາອິດຂອງການເປັນປະຊາຄົມເສດຖະກິດອາຊຽນ ແລະ ເປັນປີທຳອິດເພື່ອຈັດຕັ້ງປະຕິບັດວິໄສທັດປະຊາຄົມອາຊຽນ 2025.
ໃນກອງປະຊຸມໄດ້ປຶກສາຫາລືກ່ຽວກັບບັນຫາສຳຄັນທາງດ້ານການເມືອງ, ຄວາມໝັ້ນຄົງ ແລະ ການຮ່ວມມືເພື່ອການພັດທະນາພາຍໃນອາຊຽນ ແລະ ລະຫວ່າງອາຊຽນ-ຄູ່ຮ່ວມເຈລະຈາ ແລະ ຄູ່ຮ່ວມພາຍນອກຢ່າງມີໝາກຜົນ. ສົ່ງເສີມຄວາມພະຍາຍາມສ້າງປະຊາຄົມອາຊຽນໂດຍການຈັດຕັ້ງປະຕິບັດວິໄສທັດປະຊາຄົາອາຊຽນ 2025 ແລະ ແຜນແມ່ບົດທັງສາມເສົ້າຄໍ້າຢ່າງມີປະສິດທິຜົນ ໂດຍມີເປົ້າໝາຍເພື່ອສົ່ງເສີມສັນຕິພາບ, ສະຖຽນລະພາບ ແລະ ຄວາມສົມບູນພູນສຸກໃນພາກພື້ນ. ນອກນີ້, ປີນີ້ ແມ່ນຄົບຮອບ 40 ປີ ຂອງສົນທິສັນຍາວ່າດ້ວຍ ໄມຕີຈິດ ແລະ ການຮ່ວມມືໃນອາຊີຕາເວັນອອກສ່ຽງໃຕ້. ສະນັ້ນ, ຈຶ່ງເອົາໂອກາດນີ້ຮັບຮອງເອົາຖະແຫຼງການຂອງລັດຖະມົນຕີຕ່າງປະເທດອາຊຽນ ເພື່ອຢໍ້າຄືນຄວາມໝາຍຄວາມສຳຄັນຂອງສົນທິສັນຍາສະບັບນີ້ ເຊິ່ງເປັນກົດແຫ່ງການປະພຶດທີ່ສຳຄັນສຳລັບການດຳເນີນການພົວພັນລະຫວ່າງລັດໃນພາກພື້ນ ແລະ ການສົ່ງເສີມການຮ່ວມມືລະຫວ່າງ ອາຊຽນກັບນອກພາກພື້ນ ເພື່ອສົ່ງເສີມສັນຕິພາບ ແລະ ການພັດທະນາໃນພາກພື້ນ. ເຊິ່ງຍິນດີທີ່ຫຼາຍປະເທດໄດ້ຮັບຮູ້ສົນທີສັນຍາດັ່ງກ່າວ ແລະ ພ້ອມທັງເຫັນດີຮັບເອົາ 4 ປະເທດຄື: ຈີເລ, ເອຢິບ, ອີຣານ ແລະ ມາຣົກ ເຂົ້າເປັນພາຄີຂອງສົນທິສັນຍານີ້, ສຶບຕໍ່ຮັດແໜ້ນຮ່ວມມືກັບຄູ່ເຈລະຈາອື່ນໆ ຜ່ານບັນດາກົນໄກທີ່ອາຊຽນເປັນຜູ້ລິເລີ່ມເຊັ່ນ: ອາຊຽນ ບວກ 1, ອາຊຽນບວກ 3, ກອງປະຊຸມລັດຖະມົນຕີປ້ອງກັນປະເທດອາຊຽນ-ບວກ, ເວທີພາກພື້ນອາຊຽນ ແລະ ກອງປະຊຸມສຸດຍອດອາຊີຕາເວັນອອກ ເພື່ອຜົນປະໂຫຍດຮ່ວມກັນ ພ້ອມທັງຮັດແໜ້ນຄວາມເປັນແກ່ນກາງຂອງອາຊຽນ ໃນບັນດາກົນໄກເຫຼົ່ານັ້ນ ແລະ ໃນໂຄງສ້າງພາກພື້ນທີ່ພວມຜັນແປ. ໃນນີ້ ໄດ້ເຫັນດີຮັບເອົາເຢຍລະມັນເປັນຄູ່ຮ່ວມພັດທະນາ ແລະ ສະວິດ ເປັນຄູ່ຮ່ວມຂະແໜງການ. ໃນຖານະເປັນປະທານອາຊຽນ ແລະ ປະທານອາຊຽນບວກ 3 ສປປ ລາວໄດ້ສະເໜີຮ່າງຖະແຫຼງການວ່າດ້ວຍ ການສົ່ງເສີມການຮ່ວມມືເພື່ອພັດທະນາແບບຍືນຍົງທີ່ຈະຖືກຮັບຮອງໃນກອງປະຊຸມສຸດຍອດອາຊຽນບວກ 3 ຄັ້ງທີ 19 ໃນເດືອນກັນຍາ 2016 ທີ່ນະຄອນຫຼວງວຽງຈັນ ຂໍ້ສະເໜີນີ້ ກໍໄດ້ຮັບການສະໜັບສະໜູນຈາກບັນດາປະເທດສະມາຊິກອາຊຽນບວກ 3 ຢ່າງກວ້າງຂວາງ.
ບັນດາລັດຖະມົນຕີເວທີພາກພື້ນອາຊຽນໄດ້ຮັບຮອງເອົາ 23 ກິດຈະກຳ ສຳລັບສົກປີ 2016-2017 ແລະ ເຫັນດີຮັບຮອງເອົາ 3 ຖະແຫຼງການຄື:
1). ຖະແຫຼງການເວທີພາກພື້ນອາຊຽນວ່າດ້ວຍການຮັດແໜ້ນການຮ່ວມມື ເພື່ອຄຸ້ມຄອງການເຄື່ອນໄຫວຂ້າມຊາຍແດນຂອງກຸ່ມອາຊະຍາກອນ; 2). ຖະແຫຼງການເວທີ່ພາກພື້ນອາຊຽນ ວ່າດ້ວຍ ການຮັດແໜ້ນການຮ່ວມມື ລະຫວ່າງບັນດາອົງກອນທີ່ຮັບຜິດຊອບການບັງຄັບໃຊ້ກົດໝາຍທາງທະເລ; 3). ຖະແຫຼງການລັດຖະມົນຕີິຕ່າງປະເທດເວທີພາກພື້ນອາຊຽນກ່ຽວກັບ ການກໍ່ການຮ້າຍ.
ສປປ ລາວ ໃນນາມປະທານອາຊຽນ ໄດ້ນຳສະເໜີປຶ້ມວິໄສທັດຄວາມໝັ້ນຄົງປະຈຳປີ ຂອງເວທີພາກພື້ນອາຊຽນ 2016 ເຊິ່ງເປັນສະບັບທີ 17 ທີ່ໄດ້ຮວບຮວມເອົາການປະກອບຄຳຄິດເຫັນຈາກບັນດາປະເທດເຂົ້າຮ່ວມເວທີພາກພື້ນອາຊຽນ. ປຶ້ມວິໄສທັດດັ່ງກ່າວ ຖືເປັນເອກະສານສຳຄັນ ໃນການສົ່ງເສີມຄວາມເຂົ້າໃຈ, ການໄວ້ເນື້ອເຊື່ອໃຈ ແລະ ຄວາມໂປ່ງໃສ ລະຫວ່າງປະເທດຜູ້ເຂົ້າຮ່ວມເວທີພາກພື້ນອາຊຽນ.
ສິ່ງທີ່ກ່າວມານີ້, ແມ່ນໃຈຄວາມສຳຄັນທີ່ເປັນເນື້ອໃນຜົນຂອງການປະຊຸມລັດຖະມົນຕີຕ່າງປະເທດອາຊຽນຄັ້ງທີ 49 ແລະ ກອງປະຊຸມອື່ນໆທີ່ກ່ຽວຂ້ອງທີ່ໄດ້ຮັບຜົນສຳເລັດອັນຈົບງາມ ເຊິ່ງຈະເປັນການສ້າງພື້ນຖານອັນດີ ສຳລັບການຈັດກອງປະຊຸມສຸດຍອດອາຊຽນຄັ້ງທີ 28 ແລະ ຄັ້ງທີ 29 ແລະ ກອງປະຊຸມສຸດຍອດອື່ນໆທີ່ກ່ຽວຂ້ອງ ເຊິ່ງຈະຈັດຂຶ້ນໃນວັນທີ 6-8 ກັນຍາ ໃນປີນີ້ ໃຫ້ໄດ້ຮັບຜົນສໍາເລັດ.